Nueva Zelanda

**Nueva Zelanda** (os suyos nombres oficials son *New Zealand* en anglés y *Aotearoa* en maorí) ye un país d'Oceanía formato por dos grans islas, a Isla Norte y a Isla Sud, chunto a atras islas menors. Muga a lo norte y a l'este con o Pacifico Sud, a l'ueste con o Mar de Tasmania y a lo sud con l'Oceano d'o Sud.

A suya población ye de 4.072.000 habitants (2004) en una superficie de 268.680 km², con una densidat de población de 15 hab/km².

A ciudat prencipal de Nueva Zelanda ye Auckland y a suya capital ye Wellington, dende a independencia d'o país o 26 de setiembre de 1907 (d'antis mas yera una colonia britanica). Manimenos, o país mantien vinclos con a suya antiga metropoli, en estar miembro d'a *[[Commonwealth]]* y estar o suyo chefe d'estau o rei Carlos III d'o Reino Uniu. Antiparte, Nueva Zelanda fa parte de l'APEC, d'a ONU y d'a OCDE. A suya moneda ye o dólar neozelandés.

## Historia

Encara que as islas que hue se conoixen con o nombre de Nueva Zelanda dentroron en a Historia en plegar-ie os descubridors d'orichen europeu y d'a suya colonización, as islas ya teneban una población anterior, os maorís, descendients de pobladors d'orichen polinesio. Os colonizadors adaptoron o territorio y lo modeloron seguntes os suyos modelos culturals, fendo parte de l'Imperio Britanico dica primerías d'o sieglo XX, cuan se convertió en un Dominio britanico y dimpués un país independient de raso, encara que continó mantenendo unas estreitas relacions con o Reino Uniu. Asinas, Nueva Zelanda, chunto con l'amanata Australia, prenioron parte en as luitas en Europa d'os britanicos mientres a Primera Guerra Mundial, cuan ninvioron tropas a combatir mas que mas en Echipto y Grecia, destacando a participación de l*'[[Australian and New Zealand Army Corps]]* (nombre que recibioron os soldatos australianos y neozelandeses) en a batalla de Gallipoli en 1915-1916. Tamién luitoron mientres a Segunda Guerra Mundial, en iste caso mas que mas en o teatro d'operacions d'Europa y d'Africa d'o Norte y en o teatro d'operacions d'Africa Oriental y d'Orient Meyo, destacando en as suyas batallas contra l' *[[Afrika Korps]]* en Africa d'o norte y tamién en a peninsula italica.

### Prehistoria

Nueva Zelanda ye una d'as zagueras partes d'a Tierra en tener población humana. Se considera que os suyos primers habitants estioron grupos d'orichen polinesio (islas d'a Sociedat y islas Cook) que plegoron a las suyas islas alto u baixo en 1250 u 1300, desarrollando en o nuevo territorio una cultura propia y convertindo-se en un grupo humán con caracteristicas propias: os maorís. Tamién se diz que podió haber-ie una primera ondata inmigratoria anterior arredol de 150, encara que tamién se diz que ista ondata se diz no deixó repuis en os pobladors d'o territorio. Plegoron a la isla d'o Norte, trobando-ie un territorio virchen con selvas que no conoixeban en os suyos territorios d'orichen, que yeran formatos por islas muito mas chicotas y a on nomás bi heba que chicotas masas forestals de selva tropical. Troboron tamién una fauna y una flora que no yera adaptata a la presencia d'o ser humán, y amás estioron importadors d'especies desconoixitas en o territorio dica l'inte.

Oa maorís establioron un conchunto de *iwi* (u tribus) y *hapu* (u clans) que desarrolloron estructuras politicas diferents encara que mai no establioron garra estau común u centralizato que abracase a totalidat d'o territorio, y manteneban relacions que podeban plegar mesmo a la guerra ubierta, encara que tamién podeban establir alianzas. Os *hapu* podeban recibir o suyo nombre d'un antipasato eponimo (hombre u muller).

### A plegata d'os primers europeus
O primer europeu en plegar en 1642 en o territorio de l'actual Nueva Zelanda estió o explorador neerlandés Abel Tasman (o mesmo que dio o suyo nombre a Tasmania, en o sud d'Australia), encara que pensaba que o territorio conectaba con America d'o Sud. Sindembargo, en 1645 os cartografos neerlendeses, dimpués de comprobar que se trataba d'un nuevo territorio deseparato d'America, decidioron de clamar-lo *Nova Zeelandia*, en a honor d'a provincia neerlandesa de Zelanda (*Zeeland* en neerlandés). O navegant britanico James Cook, qui plegó a las islas con posterioridad, adaptó o nombre a l'anglés *New Zealand*, que ye dende ixe inte o suyo nombre en ixa luenga.

Tasman, plegato en 1642, no contó con a benevolencia d'os maorís, con qui tenió enfrentamientos que provocoron cuantos muertos en a suya tripulación, y no tornó a haber-ne-ie presencia d'os europeus dica que plegó Cook, mas de cient anyos dimpués, en 1769, en o marco d'a expansión colonial britanica en l'Oceano Pacifico mientres o sieglo XVIII. Cook prencipió un intercambio con os maorís que continó con atros colonizadors britanicos, que estioron amás os introductors en as islas de bellos cultivos foranos, como as trugas, que modificoron a producción agricola d'o territorio. Ista modificación comportó un augmento d'a producción agricola, fendo asinas posible que os enfrentamientos tribals se desarrollasen dica plegar a guerras de mas gran amplitut. Asinas, mientres as ditas guerras d'os mosquez, en 1801-1840, s'escaicioron mas de 600 batallas, estando a causa dreita d'a muerte de 30.000 u 40.000 maorís. A ixo cal adhibir-ne a plegata de malautías que dica l'inte yeran desconoixitas por a población, que no en teneba esfensas, reducindo-se asinas o total d'a población d'o territorio en un 40% respective d'a población que i heba cuan i plegoron os primers europeus. Antiparte, dende primerías d'o sieglo XIX se instaloron en l'actual Nueva Zelanda cuantos misioners eopeus, que estendilloron entre o maorís o Cristianismo como a relichión predominent, substituyindo os cultos pre-cristianos.

En 1832 o Gubierno britanico nombró a James Busby como Resident britanico en as islas y en 1835, cuan s'anunciaba a posibilidat d'una declarción de sobiranía sobre o territorio por parte de Francia, as tribus unitas de Nueva Zelanda facioron una declaración d'independencia, mesmo que demanoron a o rei Guillén IV d'o Reino Uniu que lis concedise a suya protección.

## Organización territorial

Nueva Zelanda se divide en 16 rechions (7 en a isla d'o Sud y 9 en a isla d'o Norte), que a la vegata, se subdividen en 95 districtos y 4 districtos maoris. Nueva Zelanda tamién tien un buen numero d'islas desalpartatas que no s'incluyen en garra rechión. As Islas Chatham no son una rechión, encara que o suyo consello opere como una rechión baixo a tutela d'o *[[Resource Management Act]]*. As Islas Kermadec y as Islas subantarticas son habitatas nomás por un numero chicot de miembros d'o Departamento de Conservación de Nueva Zelanda.

Nueva Zelanda tamién tien en as suyas mans a responsabilidat d'os afers exteriors d'os países autonomos d'as Islas Cook y Niue, y administra a dependencia de Tokelau.

En l'Antarctida, Nueva Zelanda mantiene (encara que paralizata por o Tractau Antarctico) a reclamación sobre a Dependencia de Ross, incluyindo-ie a Isla Scott y as Islas Balleny.





## Cheografía

Nueva Zelanda ye formata por dos islas prencipals, as Islas Norte y Sud, (*Te Ika un Maui* y *Te wai pounamu* en maorí, respectivament) y un numero d'islas mas chicotas. As islas se troban entre as latituz 29° y 53° S y lonchituz de 165° y 176° E. As dos islas prencipals son deseparatas por o estreito de Cook, que tien 22&nbsp;km d'amplaria en o suyo punto mas estreito. L'aria total d'o país ye de 268.021&nbsp;km², una miqueta mas chicot que Italia u Chapón y un poquet mas gran que o Reino Uniu.

O país ye luengo (mas de 1.600&nbsp;km de largaria en o suyo eixe norte-nord-este) y estreito (con un amplo maximo de 400&nbsp;km), con alto u baixo 15.134&nbsp;km de costa. Dimpués d'as Islas Norte y Sud, as cinco islas habitatas mas grans son a Isla Stewart, as Islas Chatham (*Rekohu*), Isla Gran Barrera (en o golfo de Hauraki), Isla D'Urville (en o estreito de Marlborough) y a Isla Waiheke (a mas poblata d'as cinco). O país conta con a-saber-los recursos marinos, con a setena zona economica exclusiva mas gran en o mundo, que cubre mas de 4.000.000&nbsp;km², lo que se traduz en mas de quince vegatas a suya superficie terrestre.

A Isla Sud ye a masa de tierra mas gran de Nueva Zelanda y ye dividita a o largo por os Alpes d'o Sud. Aintro d'ista cordelera existen 18 picos de mas de 3.000 m, estando o mas alto o mont Cook, con 3.754 m. d'altaria. As partis mas altas d'a Isla Sud son cubiertas por selvas, protechitas por cuantos parques nacionals como os d'Abel Tasman y Kahurangi. Fiordland, en a parti sud-ueste d'a Isla Sud, ye un aria de altas montanyas tallatas por fiordos. A Isla Norte ye menos montanyosa pero ye marcata por o vulcanismo. A zona volcanica de Taupo, una gran meseta volcanica, contina estando muit activa. A montanya mas alta d'a Isla Norte, o mont Ruapehu (2.797 m), y o laco mas gran d'o país, o laco Taupo, se troban en ista meseta. O norte d'a isla ye un aria mas plana, que d'antis mas yera cubierta por árbols kauri.

O país debe a suya variata topografía, y talment a suya aparición por dencima d'o livel d'a mar, a la muga dinamica que se troba entre as placas d'o Pacifico y Indoaustraliana. Nueva Zelanda fa parti de Zealandia, un continent cuasi d'a metat d'a grandaria d'Australia, que se sumerchió gradualment dimpués de deseparar-se d'o supercontinent Gondwana. Fa alto u baixo 25 millons d'anyos, un cambio en os movimientos d'as placas tectonicas prencipió un proceso d'elevación y compresión d'o terreno. Agora iste proceso ye mas evident en os Alpes d'o Sud, formatos por a compresión d'a crosta terrestre chusto chunto a la falla alpina. En atros puestos, a muga entre as placas fa que bi haiga subducción d'una placa debaixo de l'atra, creyando cuantas fuesas, como la de Puysegur, a o sud, a fuesa de Hikurangi, a l'este y as fuesas de Kermadec y de Tonga mas enta o norte.

### Clima

A latitut de Nueva Zelanda, entre os paralelos 34° a 47° S, corresponde estreitament a la d'Italia en o hemisferio norte. Manimenos, o suyo isolamiento d'influencias continentals y a exposición a os vientos fredos d'o sud y as corrients oceanicas, le dan a o clima un caracter mas templato. O clima en tot o país ye templato, mas que mas oceanico, con temperaturas anyals meyas que van dende os 10&nbsp;°C en o sud, dica os 16&nbsp;°C en o norte. As temperaturas maximas y minimas historicas son 42,4&nbsp;°C en Canterbury y -21,6&nbsp;°C en Ophir, Otago.

As condicions climaticas cambean prou entre as distintas rechions: de extremadament humido en West Coast, a cuasi semiarido en l'interior de Canterbury y subtropical en Northland. D'as siet ciudaz mas importants, Christchurch ye amás xuta, recullindo-se-ie en promeyo nomás 640&nbsp;mm de plevia por anyo; Auckland, amás humeda, reculle cuasi o doble d'ixa cantidat. Auckland, Wellington y Christchurch tienen un promeyo anyal de 2.000 horas de sol. O sud y o sud-ueste d'a Isla Sud tienen un clima mas fredo, con alto u baixo entre 1.400 y 1.600 horas de luz solar; o norte y o nord-este d'a Isla Sud son as arias con mas sol d'o país y tienen alto u baixo entre 2.400 y 2.500 horas de sol.

### Flora y fauna
O isolamiento cheografico de 80 millons d'anyos y a biocheografía d'as islas son os responsables d'a variedat unica d'especies vechetals y animals d'o país, que evolucionoron d'a vida silvestre de Gondwana, u bien, logroron plegar en as costas volando, nadando u rastratos por l'oceano. Alto u baixo o 82% d'as plantas vasculars nativas de Nueva Zelanda son endemicas, estando un total de 1.944 especies de 65 cheneros d'una sola familia. Os dos tipos prencipals de selvas son as dominatas por podocarpos y/o kauris, y en climas mas fredos os mas importants son os fayos d'o sud. Os tipos de vechetación restants son pastos, a mayoría d'os cuals son matullos.

En a isla meridional de Nueva Zelanda bi ha unas selvas templato-fridas (que fan part d'o que bels autors denominan pluvisilvas templatas), comparables a las presents en Tasmania y en as versants pacificas d'os Andes meridionals y d'as Montanyas Rocosas. Ye un tipo de vechetación que necesita zonas mes fridas que a selva subtropical pero a man d'a costa, que suaviza o clima y li da mes humidat. A selva de dominata por árbols con fuella perén ampla y gran como un fayo austral u *[[Nothofagus menziesii]]* con abundancia de molsas y felequeras. O suelo presenta caracteristicas podsolicas.

### Protección ambiental
Os patrons d'as emisions de gases de efecto hibernadero son parellans a os d'os países escandinavos, gracias a o correcto uso y aproveitamiento d'a tierra y a la reforestación. A mayoría d'as 11,9 millons d'hectarias de tierras agricolas, que representan alto u baixo un 44% d'a superficie total d'o país, se limpioron. Os primeros intentos ta disminuir os efectos d'a deforestación, tals como a Lei de rechistro de dreitos de silvicultura de 1983, que creyó os «dreitos de silvicultura», nomás tenioron un exito moderato. Manimenos, creyoron estandars de clase mundial en a replega de datos y en dreitos sobre a propiedat, que dioron paso a la primera enmienda a la Lei de selvas de 1949, feita en 1993, que dimpués serviría de base a la Lei de respuesta de cambio climatico de 2002. A reforestación fue vista como a prencipal ferramienta ta cumplir con os obchectivos d'o Protocolo de Kioto. En consecuencia, s'implementoron programas ta a reducción d'as emisions prevocatas por a deforestación y a degradación d'as selvas y se establió l'uso de bonos de carbonio ta o comercio de dreitos d'emisión. Debito a que o gubierno estió o primero en tener acceso a os bonos de carbonio, cuan prencipioron a manullar-se, habió un augmento d'a deforestación. Cuan a iniciativa privata tenió acceso a o comercio de dreito de emisión, o programa prencipió a reducir os nivels de deforestación.

## Economía
Nueva Zelanda tien una moderna, prospera y desarrollata economía de mercato, con un producto interior bruto (PIB) y una paridat de poder adquisitivo (PPA) per capita estimatos entre US$27.420 y $US29.352. O dólar neozelandés, dito informalment "dólar kiwi", ye a moneda oficial de Nueva Zelanda. Tamién circula en as Islas Cook (se veiga dólar d'as Islas Cook), Niue, Tokelau y as Islas Pitcairn. Nueva Zelanda se trobaba en l'anyo 2010 seguntes o Programa de Desarrollo d'as Nacions Unidas en a 3ª posición entre os países "mas desarrollatos" seguntes o suyo índex de desarrollo humano, y o 4eno en 2011 seguntes o Index de Libertat Economica publicato por *[[The Heritage Foundation]]*.

Historicament, as industrias extractivas han contribuyito a-saber-lo en a economía de Nueva Zelanda, centrando-se en diferents actividaz seguntes o periodo de tiempo: os mamifers marins, o lino de Nueva Zelanda, l'oro, a goma de kauri, u a fusta. Con o desarrollo d'os barcos con refricheración en a decada de 1880, diferents alimentos como a carne y atros productos diarios fuoron exportatos ta Gran Bretanya, un comercio que estió l'alacet ta un fuerte creiximiento economico en Nueva Zelanda. L'alta requesta de productos agricolas dende o Reino Uniu y os Estaus Unius aduyó a os neozelandeses a un ran de vida parellán a o existen en Australia y Europa Occidenta en os anyos 1950 y 1960. En 1973 o mercato d'exportacions de Nueva Zelanda se redució en dentrar o Reino Uniu en a Comunidat Europea chunto a atros factors como a crisi d'o petrolio de 1973 y a crisi enerchetica de 1979, lo que levo a o país a una important depresión economica. A calidat de vida en Nueva Zelanda cayó por debaixo d'a que bi heba en Australia y Europa Occidental, y en 1982 Nueva Zelanda rechistro a valor de renta per capita mas baixa d'entre os países desarrollatos seguntes o Banco Mundial. Dende 1984, os succesivos gubiernos han feito una gran reestructuración macroeconomica (conoixita primero como *[[Rogernomics]]* y dimpués *[[Ruthanasia]]* por os nombres d'os ministros d'economía por ixas envueltas: Roger Douglas y Ruth Richardson), o resultato estió una rapeda transformación de Nueva Zelanda dende una economía a-saber-lo proteccionista a una economía de libre comercio liberalizata.

As tasas d'ature puyoron por dencima d'o 10&nbsp;por cient en 1991 y 1992, dimpués d'o crash d'os mercatos de valors de 1987, pero tornó a baixar dica o minimo historico d'o 3.4&nbsp;por cient en 2007. A crisi financiera global que venió dimpués tenió un gran impacto en Nueva Zelanda con una cayita d'o PIB en cinco trimestres consecutivos, a mayor recesión en mas de trenta anyos d'historia, y as tasas d'ature tornoron a puyar dica o 7 por cient en zaguerías de 2009. New Zealand ha experimentato diferents "fuyitas de cerebros" dende os anyos 1970 y que encara continan hue. Cuasi un cuatreno d'os treballadors altament cualificatos viven difuera d'o país, mas que mas en Australia y Gran Bretanya, a mayor cifra entre as nacions desarrollatas. En os zaguers anyos, manimenos, ha habito un proceso inverso con a plegata de profesionals cualificatos provenients d'Europa y de países menos desarrollatos.

## Demografía
### Etnias y immigración

A población de Nueva Zelanda ye d'alto u baixo 4,39 millons d'habitants. Un reloch poblacional se troba en a seu d'o Statistics New Zealand: Stats.govt.nz. En o censo de 2006, un 67,6% d'os enquestaus s'identificoron etnicament como europeu y un 14,6% como maorí. Atros grupos etnicos importants incluyen os asiaticos (9,2%) y os pueblos d'o Pacifico (6,9%), mientres que l'11,1% s'identificoron a sí mesmos simplament como «neozelandés» (u similaar) y o restant 1% s'identificó con atras etnias. Cuando se fació o censo, se podeba trigar mas d'un grupo etnico (o 53% d'os maorí s'identificoron nomás como maorís, mientres que a resta lo fació con atro grupo etnico mas). Isto contrasta con as cifras de 1961, cuan o censo informó que a población de Nueva Zelanda se composaba d'un 92% de europeus y nomás que d'un 7% de maorís, con as minorías asiaticas y d'o Pacifico fendo l'1% restant. Encara que o chentilicio ta un ciudadano de Nueva Zelanda ye neozelandés, o termín informal «kiwi» ye comunment emplegato tanto por os foranos, como por a población local. O termín «pakeha» gosa referir-se a os neozelandeses d'ascendencia europea, encara que beluns refusan ista denominación d'orichen, amás de que bels maorís lo fan servir ta referir-se a toz os neozelandeses que no descienden de maorís u belatro pueblo polinesio.

A mayoría d'os neozelandeses d'orichen europeu tienen ascendencia britanica y irlandesa, encara que bi ha poblacions significativas d'origen neerlandés, dalmata, italiano y alemán, chunto con immigrants europeus que viachoron a traviés de Norteamerica, Sudamerica, Australia y Sudafrica. Nueva Zelanda ye un país predominantment urbán, ya que o 72% d'a población vive en una d'as 16 prencipals zonas urbanas, y o 53% vive en beluna d'as cuatre ciudaz mas grans: Auckland, Christchurch, Wellington y Hamilton. L'asperanza de vida d'una persona naixita en 2008 yera de 82,4 anyos ta una nina y 78,4 anyos ta un ninyo. Se preveye que l'asperanza de vida puye dica os 85 anyos en 2050, y que a mortalidat infantil baixe. As estimacions indican que ta ixe mesmo anyo, a población plegará ta os 5,3 millons, a edat promeyo puyará de 36 anyos a 43 anyos y o porcentache de personas mayors de 60 anyos puyará d'o 18% a o 29%.

Os maorís estioron os primers immigrants en plegar en Nueva Zelanda, seguitos d'os primers colonos europeus. Os siguients colonos proveniban en gran parti d'o Reino Uniu, Irlanda y Australia, debito a las politicas restrictivas parellanas a las imposatas en Australia. A radíz d'a Gran depresión y a Segunda Guerra Mundial, istas politicas se relaixoron y a immigración puyó. Entre 2008 y 2009, o Servicio de Immigración de Nueva Zelanda fixó o destín de mas de 45.000 immigrants. o 23% d'os neozelandeses naixioron d'un país forano, a mayoría d'istos viven en a rechión d'Auckland. Encara que a mayoría provienen d'o Reino Uniu y Irlanda (29%), a immigración dende Asia Oriental (en a suya mayoría de China continental, pero con un numero important de immigrants de Corea, Taiwán, Chapón y Hong Kong) ye puyando a escape. O numero d'estudiants d'intercambio tamién puyó considerablement en a decada de 1990, y en 2002, bi heba mas de 20.000 alumnos foranos en institucions d'amostranza superior publicas.

## Cultura
### Esporte
*  en os Chuegos Olimpicos

O esporte ye una parti important d'a cultura de Nueva Zelanda. Os esportes mes practicatos son o rugby, o fútbol australiano o fútbol, o basketbol, o remo, o criquet y l'atletismo.

O rugby ye o esporte nacional de Nueva Zelanda y a suya selección nacional ye conoixita como os *All Blacks* que esportivament tien un d'os millors equipos d'o mundo. Como curisidat cal dicir que antis d'iniciar os partius fan una danza ritual tradicional d'orichen maorí dita Haka, que tien como finalidat intimidar a l'equipo contrario y motivar a os chugadors propios. Estioron campions mundials en 1987 y 2010. Entre os suyos millors chugadors cal destacar a David Kirk, Jonah Lomu y Sir Wilson Whineray incluyitos en o salón d'a fama d'a World Rugby.

Tamién tien una gran tradición en atletismo y beluns d'os atletas mes famosos son John Walker, campión olimpico de 1.500 en Mont-reyal 1976 y primer en fer 100 cursas d'a milla en menos de 4 menutos, Peter Snell ganador de tres medallas d'oro en os Chuegos Olimpicos, Yvette Williams campiona olimpica en Helsinki 1952 de brinco de largaria. En a actualidat bi ha que destacar a Beatrice Faumuina lanzadora de disco campiona d'o mundo en Atenas 1997 y campiona d'Oceania en o 2010.

#### Competicions esportivas
En o anyo 1988, Nueva Zelanda organizó en Auckland o Campionato d'o Mundo de Campo a Traviesa.

## Referencias

## Vinclos externos

* Pachina web d'o Gubierno de Nueva Zelanda.
* Estadisticas de Nueva Zelanda.
* Pachina web oficial d'o turismo de Nueva Zelanda.
*  Pachina web d'o Comite Olimpico de Nueva Zelanda.